Il-ħwejjeġ, iż-żraben u t-tessuti għad-dar jniġġsu l-ilma u jiġġeneraw emissjonijiet ta' gassijiet serra u skart. Skopri aktar fl-infografika tagħna. Il-moda mgħaġġla - il-forniment kostanti ta' stili ġodda bi prezzijiet baxxi ħafna - wasslet għal żieda kbira fil-kwantità ta' ħwejjeġ prodotti u mormija. Sabiex tindirizza l-impatt fuq l-ambjent, l-UE trid taċċellera t-tranżizzjoni lejn ekonomija ċirkolari . F'Marzu 2020, il-Kummissjoni adottat Pjan ta' Azzjoni ġdid għal Ekonomija Ċirkolari , li jinkludi Strateġija tal-UE għat-Tessuti, li għandha l-għan li tiżviluppa l-innovazzjoni u tagħti spinta lill-użu mill-ġdid fi ħdan is-settur. Il-Parlament għandu jivvota dwar rapport fuq inizjattiva proprja dwar il-Pjan ta' Azzjoni għal Ekonomija Ċirkolari fil-bidu tal-2021. L-użu tal-ilma Il-produzzjoni tat-tessuti tuża ħafna ilma, kif ukoll art biex tkabbar il-qoton u fibri oħra. Huwa stmat li l-industrija globali tat-tessuti u tal-ħwejjeġ użat 79 biljun metru kubu ta' ilma fl- 2015 – filwaqt li l-ħtiġijiet tal-ekonomija kollha tal-UE ammontaw għal 266 biljun metru kubu fl-2017 . Biex isir flokk wieħed tal-qoton, estimi jissuġġerixxu li 2,700 litru ta' ilma ħelu huma meħtieġa – il-bżonnijiet ta' xorb ta' persuna waħda għal sentejn u nofs. It-tniġġis tal-ilma Il-produzzjoni tat-tessuti hija stmata li hija responsabbli għal madwar 20 % tat-tniġġis tal-ilma globali nadif minn kuluranti u prodotti għall-finitura. Il-ħasil tas-sintetiċi jirrilaxxa madwar 0,5 miljun tunnellata ta' mikrofibri ġewwa l-oċean kull sena. Il-ħasil tal-ħwejjeġ sintetiċi jammonta għal 35 % tal-mikroplastiċi primarji rilaxxati fl-ambjent . Tagħbija waħda għall-ħasil ta' ħwejjeġ tal-poliester tista' tirrilaxxa 700,000 fibra mikroplastika li tista' tispiċċa fil-katina alimentari. L-emissjonijiet tal-gassijiet serra Huwa stmat li l-industrija tal-moda hija responsabbli għal 10 % tal-emissjonijiet globali tal-karbonju – aktar minn titjiriet internazzjonali u tbaħħir marittimu flimkien. Skont l-Aġenzija Ewropea għall-Ambjent , ix-xiri tat-tessuti fl-UE fl-2017 iġġenera madwar 654 kg ta' emissjonijiet ta' CO2 għal kull persuna . Skart ta' tessuti fil-landfills Il-mod kif in-nies jeħilsu mill-ħwejjeġ mhux mixtieqa wkoll inbidel. L-oġġetti qegħdin jintremew pjuttost milli jingħataw donazzjoni. Sa mill-1996, l-ammont ta' ħwejjeġ mixtrija fl-UE għal kull persuna żdied b'40 % wara tnaqqis qawwi fil-prezzijiet, li naqqas it-tul tal-ħajja tal-ilbies. Kull sena l-Ewropej jikkunsmaw madwar 26 kg ta' tessuti u jarmu madwar 11 kg ta' tessuti. Il-ħwejjeġ użati jistgħu jiġu esportati barra mill-UE, iżda fil-biċċa l-kbira (87 %) jiġu inċinerati jew jintefgħu f'landfills. Globalment inqas minn 1 % tal-ħwejjeġ jiġu rriċiklati bħala ħwejjeġ, parzjalment minħabba teknoloġija inadegwata. L-indirizzar tal-iskart tat-tessuti fl-UE L-istrateġija l-ġdida għandha l-għan li tindirizza l-moda mgħaġġla u tipprovdi linji gwida biex jinkisbu livelli għoljin ta' ġbir separat tal-iskart tat-tessuti. Skont id-Direttiva dwar l-Iskart approvata mill-Parlament Ewropew fl-2018, il-pajjiżi tal-UE se jkunu obbligati jiġbru t-tessuti separatament sal-2025. L-istrateġija l-ġdida tal-Kummissjoni tinkludi wkoll miżuri biex tappoġġja l-proċessi ta' materjal u ta' produzzjoni ċirkolari, tindirizza l-preżenza ta' sustanzi kimiċi perikolużi u tgħin lill-konsumaturi jagħżlu tessuti sostenibbli. L-UE għandha Ekotikketta tal-UE li l-produtturi li jirrispettaw il-kriterji ekoloġiċi jistgħu japplikaw għal oġġetti, biex jiġi żgurat użu limitat ta' sustanzi perikolużi u tniġġis imnaqqas tal-ilma u tal-arja. L-UE introduċiet ukoll xi miżuri biex tnaqqas l-impatt tal-iskart tat-tessuti fuq l-ambjent. Orizzont 2020 jiffinanzja RESYNTEX , proġett li juża riċiklaġġ kimiku, li jista' jipprovdi mudell ta' negozju tal-ekonomija ċirkolari tal-industrija tat-tessuti. Għal aktar informazzjoni L-impatt ambjentali tal-industrija tat-tessuti u tal-ilbies: X'jeħtieġ li jkunu jafu l-konsumaturi Pjan ta' Azzjoni għal Ekonomija Ċirkolari Skeda informattiva: Pjan ta' Azzjoni għal Ekonomija Ċirkolari Il-Patt Ekoloġiku Ewropew Paġna tal-KE: Inbiddlu l-mod kif nipproduċu u nikkonsmaw: Pjan ta' Azzjoni ġdid għal Ekonomija Ċirkolari juri t-triq lejn ekonomija newtrali għall-klima u kompetittiva magħmula minn konsumaturi infurmati Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF